Diari Oficial de la Generalitat Valenciana


Sumari del DOGV 5267, del 26-05-2006 (2006/5303)

RESOLUCIÓ de 4 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació de l'acord marc entre la Conselleria d'Agricultura, Pesca i Alimentació i les unions provincials de cooperatives de la Comunitat Valenciana per a l'execució i desenrotllament del Pla Millorar en relació amb el cultiu en comú.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5267

Data del DOGV
:   26-05-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/5303


Data del document
:   04-05-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Agricultura, Pesca i Alimentació
    * cooperació administrativa
    * explotació agrària
    * cooperativa agrícola

RESOLUCIÓ de 4 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació de l'acord marc entre la Conselleria d'Agricultura, Pesca i Alimentació i les unions provincials de cooperatives de la Comunitat Valenciana per a l'execució i desenrotllament del Pla Millorar en relació amb el cultiu en comú. [2006/F5303]  
Subscrit, després de la tramitació prèvia reglamentària, entre la Conselleria d'Agricultura, Pesca i Alimentació i les unions provincials de cooperatives de la Comunitat Valenciana, el 12 de gener de 2006, un acord marc per a l'execució i desenrotllament del Pla Millorar en relació amb el cultiu en comú, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat acord, que ha quedat inscrit en el Registre de Convenis amb el número 0219/2006, i que figura com a annex d'esta resolució.  
València, 4 de maig de 2006.. El director general de Relacions amb les Corts i Secretariat del Govern: Antonio V. Peral Villar.  
Acord marc entre la Conselleria d'Agricultura, Pesca i Alimentació i les unions provincials de cooperatives de la Comunitat Valenciana per a l'execució i el desenrotllament del Pla Millorar en relació amb el cultiu en comú  
Reunits  
Juan Gabriel Cotino Ferrer, conseller d'Agricultura, Pesca i Alimentació, d'acord amb els Decrets 7 i 8/2004, del Consell de la Generalitat Valenciana, a qui correspon la direcció de la política del Govern Valencià en matèria d'agricultura, pesca i alimentació.   
Rafael Zapata Sáez, en representació de la Unió Provincial de Cooperatives d'Alacant.  
José Montoliu Aymerich, en representació de la Unió Provincial de Cooperatives de Castelló.   
Enrique Blasco Roig, en representació de la Unió Provincial de Cooperatives de València.  
Es reconeixen la capacitat de representació que exercixen i de firma del present acord marc pel qual, de comú acord,  
Manifesten  
Les unions provincials de cooperatives de la Comunitat Valenciana tenen una extensa presència en el sector agrari. Durant anys han prestat importants servicis a les cooperatives i als agricultors que s'integren en cada una d'estes. Des de la producció fins a la comercialització passant per la formació, els subministraments, els crèdits, les assegurances i l'assistència tècnica.  
Estes unions provincials de cooperatives han adequat el desenrotllament de les seues funcions a les necessitats de les cooperatives en cada moment. En l'actualitat, a iniciativa de la Conselleria d'Agricultura, Pesca i Alimentació, el sector agroalimentari en el seu conjunt, amb especial referència a les cooperatives de la Comunitat Valenciana, ha participat en l'elaboració del Pla Millorar, un pla estratègic per a este sector, que establix objectius, mesures i actuacions per als pròxims anys en l'activitat agrària.  
En el context del Pla Millorar s'ha de destacar la identificació de les xicotetes dimensions de les explotacions agràries com una de les principals qüestions que necessiten d'una intensa intervenció. En este sentit hi ha unanimitat a considerar el cultiu i les explotacions en comú una via de solució a la històrica deficiència de les explotacions agràries valencianes.   
La Conselleria d'Agricultura, Pesca i Alimentació i les unions provincials de cooperatives de la Comunitat Valenciana han de col·laborar en l'ordenació i el foment d'esta mesura. En este sentit, l'acord marc firmat entre FECOAV i la conselleria suposa un impuls per a aconseguir els objectius i desenrotllar les previsions del Pla Millorar gràcies a l'acció conjunta entre les cooperatives i la Conselleria, especialment pel que fa a la implantació d'actuacions de cultiu o l'explotació en comú en les cooperatives de la Comunitat Valenciana.   
En el mateix acord marc es feia referència a la importància de la participació de les unions provincials de cooperatives de la Comunitat Valenciana en la materialització d'este, tenint en compte les possibilitats d'acció en relació amb les cooperatives que estes alberguen. En concret s'acordava la firma d'un acord com el present en què les unions provincials de cooperatives de la Comunitat Valenciana brinden els seus servicis tècnics per a l'elaboració de projectes, estudis de viabilitat i la seua tramitació a les cooperatives interessades a iniciar una actuació de cultiu o l'explotació en comú.   
En este sentit cal assenyalar que la conselleria té la capacitat reguladora, ordenadora i financera per a incentivar els agricultors i, especialment, les cooperatives a la posada en marxa d'esta mesura. D'altra banda, les unions provincials de cooperatives de la Comunitat Valenciana tenen l'accessibilitat a les cooperatives, estructures perfectament vàlides per a desenrotllar l'estratègia anunciada i equips tècnics per a recolzar a aquelles que decidisquen portar-ho endavant. La simbiosi de l'actuació de la conselleria i de les unions provincials de cooperatives de la Comunitat Valenciana facilitarà l'execució d'una mesura com esta, respecte de la qual tot el sector està convençut que pot ajudar a millorar la competitivitat de les explotacions de la Comunitat Valenciana.   
D'acord amb tot allò que s'ha manifestat, acordem realitzar les activitats necessàries per a aconseguir els objectius acordats conforme a les següents   
Clàusules  
Primera  
1. D'acord amb allò que establix l'acord marc firmat amb FECOAV sobre l'impuls a les actuacions de cultiu i l'explotació en comú, la Conselleria d'Agricultura, Pesca i Alimentació elaborarà i aprovarà mitjançant una orde .l'esborrany s'adjunta com a annex al present acord. així com amb altres ordes posteriors relatives a la resta del sector agrari, el règim d'ajudes al cultiu i l'explotació en comú incloent les següents línies i actuacions:   
a) Assistència i gestió tècnica:  
. Gestió tècnica de l'explotació.  
. Reforçament de la gestió administrativa i mitjans de producció de l'explotació.  
b) Inversions, conforme al programa de millora presentat, relatives a:  
. Replantació de parcel·les i adequació de marcs de plantació.  
. Canvi varietal per sobreempelt.  
. Adquisició de maquinària i equips.  
. Modernització dels sistemes de regadiu, especialment, la implantació del reg localitzat.  
. Construcció de naus o magatzems.  
. Restauració de camins, marges, accessos, etc.   
. Projectes, estudis de viabilitat, gestió administrativa i l'elaboració de documents anàlegs.  
c) Aplicació de pràctiques de cultiu respectuoses amb el medi ambient:  
. Conservació del sòl agrícola.  
. Protecció integrada contra plagues i malalties.  
. Aplicació de mètodes biològics i biotècnics en la lluita contra agents nocius.  
. Aplicació de sistemes per a economitzar l'aigua de reg.   
2. L'orde, així mateix, establirà les condicions de rendibilitat i viabilitat de les actuacions d'explotacions i cultiu en comú. En este sentit l'àmbit de l'actuació tindrà una dimensió igual o superior a 10 UTA o 8 UTA en zones desfavorides, el termini de manteniment de l'actuació serà almenys de 10 anys i haurà d'integrar a 10 socis sense que cap d'ells tinga més del 25% de la superfície.   
3. Així mateix, l'orde fixarà la quantia màxima i la intensitat de les ajudes.  
4. La Conselleria d'Agricultura, Pesca i Alimentació atorgarà subvencions fins a la totalitat de les obres d'interés general realitzades per a les explotacions i cultiu en comú i realitzarà aquelles actuacions necessàries per a augmentar la reutilització de les aigües depurades.   
5. La Conselleria d'Agricultura, Pesca i Alimentació afavorirà la incorporació de jóvens a l'activitat agrària mitjançant plans de formació i ajudes específiques, preferentment, per a aquells que s'incorporen a una explotació o cultiu en comú.   
6. La Conselleria d'Agricultura, Pesca i Alimentació agilitzarà i facilitarà la gestió de les ajudes per mitjà de la creació d'una finestreta única per a la presentació i tramitació d'estes ajudes.  
Segona   
1. Les unions provincials de cooperatives de la Comunitat Valenciana de la Comunitat Valenciana col·laboraran amb la Conselleria d'Agricultura, Pesca i Alimentació en l'execució de l'esmentada orde i facilitaran a les cooperatives que ho sol·liciten la prestació dels servicis tècnics d'elaboració dels projectes necessaris per a la posada en marxa del cultiu o l'explotació en comú, en els quals es recullen, almenys, les determinacions contingudes en l'orde que dicte a este efecte la conselleria.   
2. Les unions provincials de cooperatives de la Comunitat Valenciana, amb caràcter previ a l'elaboració del projecte o projectes anteriors i a sol·licitud de la o les cooperatives interessades realitzarà un estudi de la viabilitat de l'explotació.   
3. Les unions provincials de cooperatives de la Comunitat Valenciana, una vegada elaborat el projecte o els projectes necessaris per a la posada en marxa del cultiu o de l'explotació en comú, a sol·licitud de la cooperativa o de les cooperatives interessades, podrà tramitar-los fins a la seua aprovació o autorització per l'administració.   
4. Els costos dels treballs realitzats per les unions provincials de cooperatives de la Comunitat Valenciana a què es referix la present clàusula s'inclouran entre les línies d'ajudes subvencionables en l'orde de la Conselleria d'Agricultura, Pesca i Alimentació a què es referix la clàusula primera del present acord.   
Tercera  
Les unions provincials de cooperatives de la Comunitat Valenciana formaran part de la Comissió de Seguiment de l'execució i desenrotllament del Pla Millorar i, especialment, d'allò referent a les explotacions o cultiu en comú, que es crearà en desplegament de l'acord marc entre la Conselleria d'Agricultura, Pesca i Alimentació i FECOAV, ja referit anteriorment.   
Quarta  
Les unions provincials de cooperatives de la Comunitat Valenciana fomentaran, difondran i animaran entre les cooperatives que les integren la posada en marxa del cultiu o l'explotació en comú.   
València, 12 de gener de 2006  
El conseller d'Agricultura, Pesca i Alimentació: Juan Gabriel Cotino Ferrer.  
Els presidents de les unions provincials de cooperatives de la Comunitat Valenciana: Rafael Zapata Sáez, José Montoliu Aymerich i Enrique Blasco Roig.